Team Saxo Bank - Tinkoff Banks Chris Anker Sørensen har vundet prisen som den mest angrebsivrige rytter i dette års Tour de France.

Det har Jean-Francois Pescheux, der er præsident for den jury, der afgør, hvem der får titlen, netop bekræftet.

Dermed skal Oksen fra Hammel en tur på podiet, når feltet søndag slutter på verdens smukkeste boulevard, Champs-Èlyseés. Med hæderen følger også en pengepræmie på 20.000 euro - ca. 150.000 kroner.

Chris Anker Sørensen kastede sig ud i store togter på både 11. og 16. etape, men fik hverken etapesejr eller den prikkede bjergtrøje ud af anstrengelserne.

På 17. etape var den danske bjergokse involveret i et uheld, hvor han beskadigede to fingre. Dækket af blod kæmpede han sig igennem etapen og hele vejen til Paris, hvor han altså nu skal på podiet.